b'\n_START_ARTICLE_\nVictor Papanek\n_START_PARAGRAPH_\nVictor Papanek (1927, Wien \xe2\x80\x93 14. tammikuuta 1999 Lawrence, Kansas) oli muotoilija ja kouluttaja, josta tuli yhteiskunnallisesti ja ekologisesti vastuullisten tuotteiden, ty\xc3\xb6v\xc3\xa4lineiden ja yhteiskuntarakenteiden suunnittelun puolestapuhuja. H\xc3\xa4n ei hyv\xc3\xa4ksynyt sellaista tuotesuunnittelua, joka on vaarallista, n\xc3\xa4ytt\xc3\xa4v\xc3\xa4\xc3\xa4, huonosti sopivaa tai tarpeetonta. Papanekin suunnittelemia tuotteita, kirjoituksia ja luentoja monet muotoilijat pit\xc3\xa4v\xc3\xa4t kannustavina esimerkkein\xc3\xa4._NEWLINE_Buckminster Fullerin ohella Papaneki\xc3\xa4 pidet\xc3\xa4\xc3\xa4n varhaisena kest\xc3\xa4v\xc3\xa4n kehityksen ja kaikenkattavan muotoilun puolestapuhujana.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPapanek syntyi \xe2\x80\x9dPunaisessa Wieniss\xc3\xa4\xe2\x80\x9d, kun kaupunkia hallitsivat sosiaalidemokraatit. H\xc3\xa4n k\xc3\xa4vi yksityiskoulua Englannissa ja muutti Yhdysvaltoihin vuonna 1939. H\xc3\xa4n opiskeli arkkitehtuuria Cooper Unionissa New Yorkissa 1940-luvun lopulla ja my\xc3\xb6hemmin Frank Lloyd Wrightin arkkitehtuurikoulussa Taliesin Westiss\xc3\xa4, Arizonassa. My\xc3\xb6hemmin Papanek opiskeli luovaa insin\xc3\xb6\xc3\xb6ritaitoa Massachusetts Institute of Technologyss\xc3\xa4, MIT:ssa. _NEWLINE_Papanek kokeili kaupallista muotoilua, mutta pyrki sen j\xc3\xa4lkeen rakentamaan uraansa opettamalla ja tutkimalla muotoilua. H\xc3\xa4n osallistui antropologisiin projekteihin asumalla navajojen, inuittien ja muiden alkuper\xc3\xa4iskansojen yhteis\xc3\xb6iss\xc3\xa4. _NEWLINE_H\xc3\xa4n oli kehitt\xc3\xa4nyt 1960-luvun alkuun menness\xc3\xa4 monet kirjassaan Turhaa vai tarpeellista ilmaistut periaatteet. Papanek moitti kaupallista designia \xe2\x80\x9dvaikutusvaltaisen ty\xc3\xb6v\xc3\xa4lineen v\xc3\xa4\xc3\xa4rist\xc3\xa4misest\xc3\xa4\xe2\x80\x9d ja vaati muotoilijoita t\xc3\xa4ytt\xc3\xa4m\xc3\xa4\xc3\xa4n aitoja tarpeita, pikemminkin kuin \xe2\x80\x9dkeinotekoisia haluja\xe2\x80\x9d. _NEWLINE_H\xc3\xa4nen kirjansa Design for the Real World on k\xc3\xa4\xc3\xa4nnetty yli 20 kielelle ja siit\xc3\xa4 tuli er\xc3\xa4s luetuimmista muotoilua koskevista kirjoista maailmassa._NEWLINE_Papanekin muotoilutuotteita ovat muun muassa 9 US\xc2\xa2:n radio Indonesiaan, k\xc3\xa4ytetyist\xc3\xa4 kumirenkaista tehty kastelupumppu Afrikkaan ja kankaalle painettu lastenkirja amerikkalaisille lapsille. Papanekille my\xc3\xb6nnettiin postuumisti vuonna 1999 Yhdysvaltain muotoiluyhdistyksen IDSA:n "Personal Recognition Award" 35 vuotta jatkuneesta ty\xc3\xb6st\xc3\xa4 muotoilijan ammatissa.\n_START_SECTION_\nPapanek Suomessa\n_START_PARAGRAPH_\nPapanek vieraili Suomessa useita kertoja 1960-luvun lopulla, muun muassa Jyv\xc3\xa4skyl\xc3\xa4n kulttuurip\xc3\xa4ivill\xc3\xa4. H\xc3\xa4nt\xc3\xa4 pidettiin profeettana, joka toi mukaan v\xc3\xa4hemmist\xc3\xb6t ja k\xc3\xb6yh\xc3\xa4n kolmannen maailman mukaan muotoilusta k\xc3\xa4yt\xc3\xa4v\xc3\xa4\xc3\xa4n keskusteluun._NEWLINE_Papanek ja Buckminster Fuller luennoivat yhdess\xc3\xa4 pohjoismaisessa muotoiluopiskelijoiden seminaarissa Otaniemess\xc3\xa4 vuonna 1967. Puhujien valinta oli ajankohtainen, sill\xc3\xa4 lis\xc3\xa4\xc3\xa4ntyneen poliittisen tietoisuuden takia vilkas keskustelu p\xc3\xa4\xc3\xa4ttyi kysymyksiin muotoilijan yhteiskunnallisesta ja moraalisesta vastuusta. Asetettiin muun muassa kyseenalaiseksi se, ett\xc3\xa4 l\xc3\xa4nsimaiset kuluttajat hukutettiin merkityksett\xc3\xb6miin vekottimiin, samaan aikaan kun kolmannessa maailmassa oli pula v\xc3\xa4ltt\xc3\xa4m\xc3\xa4tt\xc3\xb6mist\xc3\xa4 arkiesineist\xc3\xa4._NEWLINE_Papanekin n\xc3\xa4htiin tuovan vastauksia j\xc3\xa4lkeenj\xc3\xa4\xc3\xa4neeseen suomalaiseen muotoiluteoriaan. My\xc3\xb6s Papanekin ongelmien ratkaisuun esineiden ja suunnittelun kautta kiinnitettiin huomiota. H\xc3\xa4net n\xc3\xa4htiin my\xc3\xb6s antidesignerina, jonka l\xc3\xa4ht\xc3\xb6kohtana olivat ei-esteettiset l\xc3\xa4ht\xc3\xb6kohdat, joka ei luonut pelk\xc3\xa4st\xc3\xa4\xc3\xa4n uusia esteettisi\xc3\xa4 muotoja. Papanekin ansiona pidettiin my\xc3\xb6s muun muassa "luonnon j\xc3\xa4rjestelmien hyv\xc3\xa4ksik\xc3\xa4ytt\xc3\xb6", eli kierr\xc3\xa4tyksen k\xc3\xa4ytt\xc3\xb6\xc3\xb6notto, sek\xc3\xa4 kansainv\xc3\xa4linen muotoiluyhteisty\xc3\xb6, muun muassa Unescon kautta suunnitellut radio, televisio ja kulkuv\xc3\xa4line k\xc3\xb6yhiin maihin. Papanekia pidettiin my\xc3\xb6s esineett\xc3\xb6m\xc3\xa4n suunnittelun ja \xe2\x80\x9dsaastekeskustelun\xe2\x80\x9d eli luonnonvaroja tuhlaamattoman suunnittelun esiintuojana.'